Resultatet af overenskomstafstemningen er i hus.

Lønmodtagerne på det private område siger ja til det forslag om løn og andre vilkår, der er forhandlet på plads. 57 procent af medlemmerne har stemt ja til den nye overenskomst. Stemmeprocenten var høj - næsten 52 procent af LO-medlemmerne har afgivet stemme.

Ja-stemmer og stemmeprocent Afstemningsresultatet for forbundene. Ja-stemmer og stemmeprocenten i parentes: Blik & Rør: 52 (49). El-forbundet: 54 (64). Jernbaneforbundet: 37 (49). Metal: 71 (58). 3F: 40 (50). FOA: 87 (46). NNF: 13 (75). HK: 83 (48). Malerforbundet: 40 (53). Serviceforbundet: 78 (36). Teknisk Landsforbund: 87 (45). Kilde: LO

Det er markant flere end sidste gang, der blev vedtaget overenskomst på det private arbejdsmarked. Her stemte kun 38 procent.

Det betyder, at cirka en halv million lønmodtagere kan se frem til en lønstigning på cirka syv procent over de næste tre år. Det svarer til en forbedring af reallønnen med godt to procent.

Læs også : Overenskomst for en halv million lønmodtagere: Rekordmange har stemt

Desuden vil ældre medarbejdere med under fem år til pensionsdatoen få mulighed for at holde en ugentlig fridag med løn, da de får mulighed for at veksle en del af indbetalingen til pension til frihed med løn.

Børneforældre vil desuden få ret til to årlige børneomsorgsdage - i alt, uanset antallet af børn.

Resultater vedrører cirka en halv million lønmodtagere i 3F, HK, Dansk Metal, NNF og en række andre fagforeninger, især inden for håndværksbranchen.